Hawies skep moed vir Curriebeker | Netwerk24
Deur Marnus Kok 28 September 2020 09:21
Hawies Fourie glo dat sy span sal reg wees wanneer die Curriebeker-reeks oor twee weke begin. Dié foto is tydens die eindstryd in 2019 in Bloemfontein geneem. Foto: Gallo Images
Dit nadat sy span Griekwas Saterdag met 40-7 in Kimberley geklop het. Vir Fourie was die wedstryd om verskeie redes van kritieke belang.
Ja, die Curriebeker begin vroeg in Oktober, maar dit wat hy die laaste ruk op die oefenveld in Bloemfontein gesien het, het hom nie heeltemal oortuig nie. Hy was nie seker dat dinge vir die Curriebeker-kampioen op koers is nie.
"Ons sal oor twee weke reg wees. Ek moet sê dat ek vandag (Saterdag) meer positief voel as wat ek die afgelope twee weke was. Dit is ook anders as die ouens teen spelers speel wat nie hul taktiek en vaardighede ken nie. Dit is wat ek vandag (Saterdag) gesien het," sê Fourie.
"Ek het baie hoop vir die Curriebeker gekry en dink dat ons kan goed vaar. Ek was maar die laaste ruk op my senuwees, maar ons sal reg wees vir enige span."
Die Cheetahs was met die rustyd gerieflik met 33-0 voor, met Fourie wat in die tweede helfte 'n heel ander span laat speel het. Hy sê dat dinge nie so goed in die tweede helfte verloop het nie.
"Daar is nog werk wat wag, veral op die verdediging. Ook die voorspelers se voetwerk voordat hulle kontak maak. Ons skrums was goed en in die eerste helfte ook ons lynstane. In die tweede helfte was die lynstane egter swak.
"Dit was 'n spanpoging, almal in die span wat eerste gespeel het, was goed. Al 15 spelers het gedoen wat ons van hulle verwag het," sê Fourie.
Dit was 'n spanpoging, almal in die span wat eerste gespeel het, was goed. Al 15 spelers het gedoen wat ons van hulle verwag het.
Daar was nie enige ongevalle nie, met slegs Craig Barry (hou op bobeen) en Rosko Specman (knie) wat die veld as voorsorgmaatreël verlaat het.
Jy sal dink 'n breier wie se span pas met 7-40 kafgedraf is, sal in sak en as sit, maar dit was allermins die geval met Scott Mathie, afrigter van die Poubloues.
Scott Mathie, hoofafrigter van Griekwas. Foto: Argief
Dit was immers die eerste keer in meer as 'n jaar dat die meeste van sy spelers in 'n wedstryd betrokke was. Hy weet dat geduld die wagwoord is.
"Dit was maar bietjie deurmekaar, met die ouens wat verroes is. Maar ek is tevrede en ek het nie eintlik iets anders verwag nie. Jy kan sien die Cheetahs het aan die begin van die jaar gespeel (in die Pro14-reeks) en dit het beslis 'n verskil gemaak."
"Wanneer jy so lank buite aksie was, is die belangrikste net om weer terug te kom en iets te hê om op te bou. En ons het baie om op voort te bou.
"Die belangrikste is dalk dat daar nie beserings was nie. 'n Mens is altyd bang as jy so lank weg van die veld was dat spelers seer kry," sê Mathie.
"Ek het geweet dit gaan moeilik wees en dinge gaan dalk nie heeltemal vlot verloop nie. Maar ek is positief dat ons dit sal kan uitsorteer in die komende week en dan reg sal wees wanneer die Curriebeker begin. Ons sal beslis volgende week beter wees."
• Dié twee spanne is Vrydag weer slaags, die keer in Bloemfontein.
Meer oor: Scott Mathie | Hawies Fourie | Bloemfontein | Kimberley | Poubloues | Cheetahs | Afrigter | Curriebeker | Rugby